A traversat oceanul pentru a le vorbi locuitorilor din nordul Moldovei despre impactul homosexualităţii asupra familiei, însă nu toţi l-au înţeles. Vorbim despre unul din cei mai cunoscuţi militanţi antigay din America, Paul Cameron. Acesta a venit în ţara noastră la invitaţia episcopului de Bălţi şi Făleşti, Marchel.

Câteva sute de oameni au ascultat discursul lui Paul Cameron la Palatul de Cultură. "Am venit să împărtăşesc informaţie ştiinţifică nouă. Informaţie nouă despre cum trăiesc homosexualii, despre paradisul homosexualilor în San Francisco", a anunţat Cameron.

"Am zis că este bine poporul să vadă şi să audă singur de la oamenii veniţi de după ocean că şi ei gândesc la fel ca noi, aşa creştineşte", a declarat episcopul de Bălţi şi Făleşti, Marchel.



Unii oameni au rămas dezamăgiţi de discursul oaspetelui. "Nimic nu am înţeles, am crezut că o să ne spună ceva despre religie. Dar aceasta ce este? Noi, bătrânele ce nu ştim aceste lucruri? Sa vorbit numai despre sex şi sex", a spus o bătrână.

Alţii au părăsit sala fiindcă nu au înţeles discursul lui Paul Cameron:

"Nu am înţeles despre ce s-a vorbit. Mi-au tradus un pic din discurs, dar foarte puţin."



Unii spun că au aflat lucruri interesante:

"Despre ce să.., cum să... trebuie să ne comportăm, cum trebuie să... să fim. Despre lesbiene, mai pe scurt despre toate."

Episcopul Marchel nu a precizat însă cât îi costă vizita oaspetelui american. "Foarte scump ne-a costat vizita acestui om informat, Paul Cameron", a declarat episcopul.



Paul Cameron s-a arătat nedumerit că unii rectori nu i-au permis să discute cu studenţii despre homosexualitate. Acesta se va afla în ţara noastră până duminică.